b'\n_START_ARTICLE_\nFri grundskole\n_START_PARAGRAPH_\nFrie grundskoler, eller private grundskoler, er skoler, der er oprettet under friskoleloven. Begrebet omfatter traditionelle grundtvig-koldske friskoler, de st\xc3\xb8rre privatskoler i byerne (typisk opst\xc3\xa5et som realskoler), lilleskoler, kristne friskoler, katolske skoler, muslimske skoler, tyske mindretalsskoler, steinerskoler, freinetskoler m.fl. Frie grundskoler underviser elever p\xc3\xa5 samme alderstrin som folkeskolen, men er selvst\xc3\xa6ndige institutioner med egen bestyrelse. Pengene til at drive skolerne for kommer b\xc3\xa5de fra et statstilskud som udregnes pr. elev p\xc3\xa5 baggrund af koblingsprocenten samt for\xc3\xa6ldrebetaling til d\xc3\xa6kning af det resterende, da statstilskuddet typisk ikke d\xc3\xa6kker de faktiske udgifter._NEWLINE_I skole\xc3\xa5ret 2015/16 var der ca. 116.000 elever p\xc3\xa5 friskoler og private grundskoler._NEWLINE_For\xc3\xa6ldrekredsen v\xc3\xa6lger selv en tilsynsf\xc3\xb8rende, som skal tilse, at undervisningen st\xc3\xa5r m\xc3\xa5l med undervisningen i folkeskolen. Frie grundskoler beh\xc3\xb8ver ikke tilbyde alle klassetrin, men normalt er der fra 0. til 9. klasse.'